SUPER วิ่งแรง 4% รับกำไร Q2 โตทะลัก รับรู้โรงไฟฟ้ากว่า 1,563 MW
SUPER เปิดงบไตรมาส 2 กวาดรายได้ 2,190.4 ล้านบาท เพิ่มขึ้น 37.5% ฟากกำไรสุทธิแตะ 818.7 ล้านบาท เพิ่มขึ้น 299.3% จากปีก่อน รับรู้รายได้โครงการโรงไฟฟ้าในมือขนาด 1,563MW โค้งหลังนี้ทยอย COD วินด์ฟาร์มเวียดนาม เฟส 1 หนุนผลงานเติบโตอย่างก้าวกระโดด
11 ส.ค. 2564

นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่าภาพรวมผลการดำเนินงานในไตรมาส 2/2564 มีรายได้รวม 2,190.4 ล้านบาท เพิ่มขึ้น 37.5 % จากงวดเดียวกันปีก่อนมีรายได้รวมเท่ากับ 1,592.7 ล้านบาท ขณะที่มีกำไรสุทธิ 818.7 ล้านบาท เพิ่มขึ้น 299.3% เทียบช่วงเดียวกันของปีก่อนมีกำไรสุทธิเท่ากับ 205.0 ล้านบาท
“ในไตรมาส 2/2564 ผลประกอบการเติบโตได้ เนื่องจากการทยอยรับรู้รายได้จากโครงการเดิมในและต่างประเทศ และปีนี้มีการรับรู้รายได้เพิ่มอย่างมีนัยสำคัญ มาจากโครงการโซลาร์ฟาร์มฯ ในประเทศเวียดนาม 3 โครงการ ขนาดกำลังการผลิตติดตั้งรวม 550 เมกะวัตต์ ซึ่งเริ่มขายไฟเข้าระบบเชิงพาณิชย์ (COD) ในช่วงปลายปี 2563 ที่ผ่านมา และรับรู้จากโครงการโรงไฟฟ้าขยะ ซึ่งปัจจุบันมีกำลังการผลิตไฟฟ้าในมือรวม 1,563.32 เมกะวัตต์”
ประธานเจ้าหน้าที่บริหาร กล่าวอีกว่า แนวโน้มธุรกิจในช่วงครึ่งปีหลัง ประเมินว่า มีทิศทางที่ดีกว่าครึ่งปีแรก เนื่องจากจะมีการรับรู้รายได้เพิ่มจากโครงการโรงไฟฟ้าพลังงานลม ประเทศเวียดนาม จะเริ่มทยอย COD ในไตรมาส 3/2564 จากกำลังการผลิตรวม 421 เมกะวัตต์
“ผมมุ่งมั่นในการสร้างผลประกอบการที่เพิ่มขึ้น เพื่อสร้างตอบแทนที่ดีให้กับผู้ถือหุ้น ขณะเดียวกันก็มองหาโอกาสการลงทุนโรงไฟฟ้าอย่างต่อเนื่อง ในหลายรูปแบบ ทั้งใน และต่างประเทศ เพื่อให้ไปสู่เป้าหมาย กำลังการผลิตไฟฟ้าในมือเพิ่มขึ้น 1,900 – 2,000 เมกะวัตต์ ในปี 2565 และผลการดำเนินงานช่วง 1-2 ปีข้างหน้าเติบโตอย่างก้าวกระโดดจากปีนี้ตั้งเป้าหมายไว้ที่ระดับ 10,000 ล้านบาท” นายจอมทรัพย์ กล่าว
ขณะที่ล่าสุด ณ เวลา 10.07 น. ราคาหุ้น SUPER อยู่ที่ระดับ 0.96 บาท บวก 0.04 บาท หรือ 4.35% สูงสุดที่ระดับ 0.97 บาท ต่ำสุดที่ระดับ 0.95 บาท ด้วยมูลค่าการซื้อขาย 381.93 ล้านบาท
